Γιώργος Χατζηκωστής

Ο Γεώργιος Χατζηκωστής είναι Κύπριος φιλόλογος, εκπαιδευτικός και συγγραφέας.  
Βίος
Ο Γεώργιος Χατζηκωστής γεννήθηκε στην Κάτω Πάφο το 1936. 

Φοίτησε για ένα χρόνο (1947-1948) στο Γυμνάσιο Μόρφου και ολοκλήρωσε τις γυμνασιακές του σπουδές στο Γυμνάσιο Πάφου (1948-1953).  

Σπούδασε φιλολογία στο Πανεπιστήμιο Αθηνών (1953-1958) με υποτροφία του Ιδρύματος Κρατικών Υποτροφιών (Ι.Κ.Υ.).  Κατά τη διάρκεια των σπουδών του διετέλεσε μέλος του Συμβουλίου της Εθνικής Φοιτητικής Ενώσεως Κυπρίων (ΕΦΕΚ) και μετέσχε ενεργώς σε όλες τις δραστηριότητες της που είχαν σχέση με τον απελευθερωτικό αγώνα της Κύπρου. 

Αργότερα (1970-1971), με υποτροφία της Βρετανικής Κοινοπολιτείας, έκανε μεταπτυχιακές σπουδές στα παιδαγωγικά στο Πανεπιστήμιο του Νότιγχαμ (Αγγλία), από το οποίο πήρε Diploma in Education.  Κατά την περίοδο αυτή υπηρέτησε ως γραμματέας της εφορείας του ελληνικού σχολείου της πόλης του Νότιγχαμ.  To 1974 και το 1978 παρακολούθησε θερινά μαθήματα ιταλικής γλώσσας και λογοτεχνίας στο Πανεπιστήμιο της Περούτζια στην Ιταλία, ως υπότροφος της Ιταλικής κυβέρνησης.

Από το 1958 ως το 1996 υπηρέτησε σε σχολεία μέσης εκπαίδευσης της Κύπρου ως καθηγητής, υποδιευθυντής και γυμνασιάρχης-λυκειάρχης. Υπήρξε μέλος των διοικητικών συμβουλίων εκπαιδευτικών οργανώσεων, πνευματικών σωματείων και επιστημονικών εταιρειών της Κύπρου.

Έγραψε μελέτες και δοκίμια σε θέματα ελληνικής και ξένης λογοτεχνίας, βιογραφίες, συνέταξε ανθολογίες και ασχολήθηκε με τη λαογραφία, την ιστορία και τη λογοτεχνική κριτική. Έγραψε στην Ιστορία του Ελληνικού Έθνους το Κεφάλαιο για την Ρωμαιοκρατία στην Κύπρο. Είναι για δεκαετίες τακτικός συνεργάτης του περιοδικού «Πνευματική Κύπρος», όπου δημοσίευσε μεγάλο μέρος των εργασιών του. Συνεργάστηκε με το Ραδιοφωνικό Ίδρυμα Κύπρου και με το περιοδικό Λαογραφική Κύπρος, του οποίου διετέλεσε μέλος της εκδοτικής ομάδας.  Είναι ένας από τους βασικούς συντάκτες της Μεγάλης Κυπριακής Εγκυκλοπαίδειας, στην οποία έγραψε εκατοντάδες λήμματα.

Το μεγαλύτερο μέρος του συγγραφικού του έργου, συγκεντρωμένο σε περισσότερο από 40 βιβλία, αποτελείται από δοκίμια, μελέτες, λογοτεχνικές κριτικές, ιστορικά, χρονικά και βιογραφικά έργα, καθώς και ανθολογίες, μεταφράσεις και σχολικά.

Σε περιοδικά και εφημερίδες βρίσκονται ακόμη εκατοντάδες δημοσιεύματά του και 125 περίπου βιβλιοκρισίες.  Εκτός από την μετάφραση από τα αγγλικά του βιβλίου «Η φύση και η ανάπτυξη του Δράματος», μετέφρασε από τα ιταλικά τέσσερα βιβλία λογοτεχνίας και συνέταξε, σε μετάφραση, ανθολογία ιταλικής ποίησης. Επίσης αξιόλογο έργο του Γεωργίου Χατζηκωστή είναι η συγκέντρωση, μελέτη και έκδοση σε τρεις τόμους του ιδιαίτερα σημαντικού Αρχείου του λογίου και αγωνιστή Ροδίωνος Π. Γεωργιάδη (έκδοση Ιεράς Αρχιεπισκοπής Κύπρου, Λευκωσία, 2008).

Για την προσφορά του στα γράμματα και την εκπαίδευση ο Γεώργιος Ν. Χατζηκωστής τιμήθηκε από τον Ελληνικό Πνευματικό Όμιλο Κύπρου με το Βραβείο Γραμμάτων, από τον Δήμο Ερμούπολης Σύρου και το υπουργείο Παιδείας Κύπρου για το εκπαιδευτικό του έργο, από το Συμβούλιο Ιστορικής Μνήμης Αγώνα ΕΟΚΑ για τη διατήρηση της μνήμης και την προβολή του εθνικού απελευθερωτικού αγώνα του 1955, από την ιταλική κυβέρνηση για την προβολή της ιταλικής λογοτεχνίας και πολιτισμού, από την Οργάνωση Ελλήνων Λειτουργών Μέσης Εκπαιδεύσεως Κύπρου για τη συνολική του προσφορά στην πολιτιστική ανάπτυξη της Κύπρου και από τον Σύνδεσμο Φιλολόγων Κύπρου «Στασίνος» για την προσφορά του στην ελληνική Παιδεία και τη Φιλολογία.

Εργογραφία

Δοκίμια, μελέτες, λογοτεχνική κριτική 

 Εκδηλώσεις Του Νεοελληνικού Τραγικού Στην ποίηση Του Γιώργου Σεφέρη (1969)
 Το Γνωμολογικό-επιγραμματικό Στοιχείο Στον Λυρικό Λόγο Του Κύπρου Χρυσάνθη (1970)
 Το Λογοτεχνικό Έργο Του Ευαγόρα Παλληκαριδη (1970)
 Με Του Λογού Το Σπαθί - Ἀγῶνες Τῶν Λογίων Τῆς Δουλείας Γιὰ Τὴν Ἀπελευθέρωση Τοῦ Ἔθνους (1971)
 Η Χαμένη Εδέμ Και Η Παναγιά Η Γοργόνα Του Στράτη Μυριβήλη (1972, 1992)
 Φωνή Πατρίδας - Η Ελλάδα Του Σεφέρη (μὲ Εἰκονογράφηση Ἀνδρέα Λαδόμματου (1972, 2011)
 Ο Μακρυγιάννης Στο Έργο Του Σεφέρη (1976)
 Γιώργος Σεφέρης - Προσεγγίσεις Στὸν Ποιητὴ Καὶ Τὸ Ἔργο Του (1984)
 Κληροδοτήματα, Δωρεές Και Βραβεία Στο Παγκυπριο Γυμνάσιο (1993)
 Ο Κόσμος Της Κύπρου Στο Ιστορικό Δράμα La Pisanella του Γκαμπριέλε Ντ' Ανούντσιο (2001)
 Γιώργος Σεφέρης - Ερμηνευτικές Καὶ Διδακτικὲς Προτάσεις (με την Κίκα Ολυμπίου)(2002)
 Κεραμιον Ύδατος - Συναγωγὴ Κειμένων (2004)
 Η Παρουσία Της Ιταλικής Γλώσσας Στο Ελληνικό Κυπριακό Ιδίωμα (2007, 2010)
 Η Παρουσία Της Ελληνικής Γλωσσάς Στην Ιταλική (2007)
 Για Τον Ξένο Μόχθο (2011)
 Για Τον Μόχθο Των Άλλων (2011)
 Ο Κόσμος Των Παιδιών Στο Έργο Του Αλεξάνδρου Παπαδιαμάντη (2012)
 Κεράμιον Ύδατος Β´ - Συναγωγὴ Κειμένων (2013)

 Ιστορία, Χρονικό, Βιογραφία 

 Ευαγόρας Παλληκαριδης - Ὁ Ἥρωας Καὶ Ὁ Ποιητής (1965, 1980, 1984, 1995, 2011)
 Ώρες Της Πάφου (1969)
 Οι Παλαμικές Γιορτές Της Πάφου (1973)
 Γράμματα Από Το Βαλκανικό Μέτωπο (1982, 2012)
 Έπος Και Μαρτύριο - Οἱ Κύπριοι Ἥρωες Τοῦ Ἀλβανικοῦ Ἔπους Καὶ Τῆς Ἐθνικῆς Ἀντίστασης Ροδίων Καὶ Μιλτιάδης Γεωργιάδης (1995)
 Πάφιοι Της Αρχαιότητας (2002)
 Ταξίδι Στη Μνήμη (2009)
 Στον Αγρό Του Έπους Της ΕΟΚΑ (2011)
 Η Πάφος Του Χτες (2011)

 Ανθολόγηση 

 Η Κυπριακή Εξέγερση Του 1931 (1983)
 Τα Λουλούδια Του Ξανθού Λυσιώτη (1991)
 Σελίδες Από Την Ιστορία Και Τη Ζωή Του Παγκυπριου Γυμνάσιου (1993)
 Μνήμης Χάριν - Ἡ Πνευματικὴ Κληρονομιὰ Τοῦ Νικόλα Χατζηκωστῆ (1998)

 Μετάφραση 

 Η Φύση Και Η Ανάπτυξη Του Δράματος (τοῦ R. f. clarke)(1973)
 Ιταλικά Παραμύθια (1993)
 Η Πιζανελλα (La Pisanella)(τοῦ Gabriele D’ Annunzio)(2001)
 Σελίδες Ιταλικής Ποίησης (δίγλωσση Ἔκδοση)(2003)
 Το Παραμύθι Του Ανταλλαγμένου Παιδιού (La Favola Del Figlio Cambiato)(τοῦ Luigi Pirandello)(2003)
 Αρτέμη Και Τουντα (Diana E La Tuda)(τοῦ Luigi Pirandello)(2004)

 Σχολικά 

 Νεοελληνική Στιχουργική (1969)

 Άλλα 

 Ktima And New Paphos - A Brief History And Tourist Guide (1970)
 Πάφος, Τουριστικός Οδηγός – Paphos Tourist Guide (1977)

Πηγές
Βιογραφικό σημείωμα Ιστορία του Ελληνικού Έθνους, Εκδοτική Αθηνών, τομ. Στ'(1976), σελ.656

Κατηγορία:Έλληνες συγγραφείς του 21ου αιώνα
Κατηγορία:Έλληνες εκπαιδευτικοί